Ace: 'Dwing debat oor wantroue' | Netwerk24
Deur Marietjie Gericke 20 Februarie 2018 21:37
Die DA in die Vrystaat gaan die hooggeregshof vra om die speaker van die wetgewer, Mamiki Qabathe, te dwing om 'n spesiale sitting te hou waarop 'n mosie van wantroue in Ace Magashule, premier van die Vrystaat, ingestel kan word.
Mamiki Qabathe, speaker van die Vrystaatse wetgewer.Foto: Dumelang News
Dr. Roy Jankielsohn, DA-lid en leier van die amptelike opposisie in die Vrystaatse wetgewer, sê Magashule moes onmiddellik as premier bedank het toe hy tot sekretaris-generaal van die ANC verkies is. Sy versuim om te bedank, asook die inhegtenisnemings oor die Vrede-suiwelprojek en ander omstrede kwessies, is van die redes vir die mosie van wantroue in Magashule.
Qabathe was die Vrystaatse LUR vir landbou toe die suiwelprojek in bedryf gestel moes word.
Jankielsohn sê dit lyk asof Qabathe en Neels van Rooyen, hoofsweep van die wetgewer, vasbeslote is om tot elke prys 'n mosie van wantroue te probeer keer.
Van Rooyen het gesê die wetgewer se program is te druk en daar is nie genoeg tyd vir so 'n vergadering nie. Maar verlede week het Qabathe die provinsiale rede wat op 20 Februarie in Parys gehou sou word, tot verdere kennisgewing uitgestel.